Oficialusis leidinys L 099 , 20/04/1996 p. 0014 - 0015



Komisijos reglamentas (EB) Nr. 716/96 1996 m. balandžio 19 d. patvirtinantis išskirtines Jungtinės Karalystės jautienos rinkos rėmimo priemones EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Komisijos reglamentu (EB) Nr. 2417/95 [2], ypač į jo 23 straipsnį, kadangi 1996 m. kovo 27 d. Komisijos sprendimas 96/239/EB dėl nepaprastųjų priemonių, skirtų apsisaugoti nuo galvijų spongiforminės encefalopatijos (GSE) [3], draudžia eksportuoti gyvus galvijus arba bet kurią jų dalį iš Jungtinės Karalystės į kitas valstybes nares ir į trečiąsias šalis dėl GSE paplitimo Jungtinėje Karalystėje; kadangi Jungtinė Karalystė uždraudė tiekti galvijus, kuriems skerdimo metu yra daugiau kaip 30 mėnesių, į žmonėms skirto maisto ir į gyvūnų mitybos grandines; kadangi šios priemonės rimtai trikdo Jungtinės Karalystės rinką; kadangi todėl būtina imtis išskirtinių šios rinkos rėmimo priemonių; kadangi tikslinga įsteigti bendrai su Bendrija finansuojamą programą, leidžiančią Jungtinei Karalystei pirkti galvijus, kuriems taikomas pirmiau minėtas draudimas, turint tikslą juos paskersti, o vėliau sunaikinti; kadangi, atsižvelgiant į ligos mastą, ypač į galimą jos trukmę, o dėl to ir į rinkos rėmimui reikalingų pastangų dydį, tikslinga, kad Bendrija ir Jungtinė Karalystė šių pastangų imtųsi kartu; kadangi dažniausiai galvijai, kuriems skerdimo metu yra daugiau kaip 30 mėnesių, yra karvės, skirtos skerdimui; kadangi paskutiniu metu karvių skerdenų kaina Jungtinės Karalystės rinkoje yra 1 ekiu už gyvojo svorio kilogramą ir todėl tikslinga ja remtis nustatant pirkimo kainą, kartu neatmetant galimybės vėliau ją koreguoti atsižvelgiant į aplinkybių raidą; kadangi panašiais atvejais Bendrijos įnašas į bendras išlaidas siekė 70 %; kadangi 1 ekiu už kilogramą kaina atitinka vidutinę 560 ekiu už galviją kainą; kadangi, atsižvelgiant į didelį tokių galvijų skaičių ir siekiant supaprastinti, tikslinga numatyti, kad Bendrijos įnašas būtų 392 ekiu už galviją; kadangi būtina užtikrinti, kad tokie galvijai būtų skerdžiami ir sunaikinami nekeliant pavojaus žmogaus sveikatai arba kitų galvijų sveikatai; kadangi todėl būtina nustatyti šių galvijų sunaikinimo sąlygas ir kontrolės, kurią turi vykdyti Jungtinės Karalystės institucijos, sąlygas; kadangi, siekiant išvengti galvijų, kurie pagal šią programą turi būti skerdžiami, maišymosi su galvijais, kuriems ši programa netaikoma, taip pat klaidų nustatant tapatumą, minėti galvijai skerdyklos aptvaruose bei pačioje skerdykloje turi būti laikomi atskirai; kadangi reikėtų numatyti Komisijos ekspertų atliekamus nustatytų sąlygų vykdymo patikrinimus; kadangi Galvijienos vadybos komitetas nepareiškė savo nuomonės per jo pirmininko nustatytą laiką, PRIĖMĖ ŠĮ REGLAMENTĄ: 1 straipsnis 1. Jungtinės Karalystės kompetentingai institucijai leidžiama pirkti bet kurį galviją, kuriam yra daugiau kaip 30 mėnesių, kuris neturi klinikinių GSE požymių, kurį minėtai institucijai pateikė bet kuris gamintojas arba jo atstovas ir kuris ne mažiau kaip tris mėnesius iki jo pardavimo buvo auginamas Jungtinės Karalystės teritorijoje esančiame ūkyje. 2. Šio straipsnio 1 dalyje nurodyti galvijai skerdžiami specialiai paskirtose skerdyklose, o jų galvos, vidaus organai ir skerdenos pažymimos ilgalaikį poveikį turinčiomis priemonėmis. Pažymėta medžiaga hermetiškuose konteineriuose vežama į specialų leidimą turinčias deginimo arba lydymo gamyklas, kuriose ji perdirbama ir vėliau sunaikinama. Jokia pirmiau minėtų galvijų dalis neturi patekti į žmonėms skirto maisto arba gyvulių mitybos grandines, arba būti naudojama kosmetikos gaminiams ir farmacijos preparatams. Jungtinės Karalystės kompetentingos institucijos atstovas turi nuolat būti pirmiau minėtose skerdyklose ir prižiūrėti, kaip atliekami pirmiau nurodyti veiksmai. Nepaisant pirmosios pastraipos, Jungtinės Karalystės kompetentinga institucija gali leisti galviją paskersti ūkyje, jei to reikalautų galiojančios gyvūnų gerovės normos. Nepaisant antrosios pastraipos, šio straipsnio 1 dalyje minimų galvijų kailiai neprivalo būti pažymimi ir sunaikinami, jei jie apdorojami taip, kad juos galima būtų naudoti tik odos gamybai. 3. Šio straipsnio 2 dalyje minimos skerdyklos tvarkomos ir valdomos, siekiant užtikrinti, kad: - skerdžiant galvijus, kuriems taikoma ši programa, skerdykloje nebūtų nė vieno galvijo, kurio skerdimo produktas skirtas žmonių maistui arba gyvūnų pašarui, - pagal šią programą skerdžiami galvijai, kuriuos būtina laikyti aptvaruose, būtų laikomi atskirai nuo galvijų, kurie yra skirti skersti ir naudoti žmonių maistui arba gyvūnų pašarui, - produktai, kurie gaunami paskerdus galvijus pagal šią programą ir kurie turi būti sandėliuojami, būtų laikomi saugyklose, atskirtose nuo visų saugyklų, kuriose laikoma mėsa arba kiti produktai, skirti naudoti žmonių maistui arba gyvūnų pašarui. 4. Jungtinės Karalystės kompetentinga institucija: - atlieka reikalingus administracinius patikrinimus ir vykdo veiksmingą šio straipsnio 2 ir 3 dalyse nurodytų veiksmų priežiūrą vietoje, - kontroliuoja šiuos veiksmus dažnais patikrinimais, apie kuriuos iš anksto nepranešama, ypač tikrinant, ar visa pažymėta medžiaga iš tikrųjų sunaikinta. Tokių patikrinimų ir kontrolės rezultatai pateikiami Komisijai jai to paprašius. 5. Jei pardavimui ir vėlesniam sunaikinimui pateiktų galvijų skaičius viršija skaičių, kuris gali būti sunaikinamas Jungtinėje Karalystėje, kompetentinga institucija gali apriboti galimybę naudotis šia programa. 2 straipsnis 1. Kaina, kurią pagal 1 straipsnio 1 dalį Jungtinės Karalystės kompetentinga institucija moka gamintojams arba jų atstovams, yra 1 ekiu už gyvojo svorio kilogramą. 2. Bendrija padengia dalį Jungtinės Karalystės išlaidų, susijusių su 1 straipsnio 1 dalyje numatytais pirkimais, mokėdama 392 ekiu už nupirktą galviją, kuris sunaikinamas pagal 1 straipsnio nuostatas. 3. Perskaičiavimo kursas, kuris bus taikomas, yra žemės ūkio kursas, galiojantis pirmąją mėnesio, kurį buvo nupirktas galvijas, dieną. 3 straipsnis Jungtinė Karalystė patvirtina visas priemones, užtikrinančias tinkamą šios programos taikymą ir visišką šio reglamento nuostatų įgyvendinimą. Ji nedelsdama praneša Komisijai apie priemones, kurių buvo imtasi, ir apie visus jų pakeitimus. 4 straipsnis Jungtinės Karalystės kompetentinga institucija: a) kiekvieną trečiadienį praneša Komisijai, kiek galvijų buvo: - nupirkta ir - paskersta pagal šią programą per praėjusią savaitę; b) parengia detalią ataskaitą apie kontrolę, kurią ji atliko 3 straipsnyje nurodytomis priemonėmis, ir kiekvieną ketvirtį pateikia ją Komisijai. 5 straipsnis Nepažeidžiant Tarybos reglamento (EEB) Nr. 729/70 [4] 9 straipsnio, Komisijos ekspertai, tam tikrais atvejais lydimi valstybių narių ekspertų, kartu su Jungtinės Karalystės kompetentinga institucija atlieka patikrinimus vietoje, kad įsitikintų, kaip laikomasi šio reglamento nuostatų. 6 straipsnis Priemonės, kurių imamasi pagal šį reglamentą, yra laikomos intervencinėmis priemonėmis, kaip apibrėžta Reglamento (EEB) Nr. 729/70 1 straipsnio 2 dalyje. 7 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Jis taikomas nuo 1996 m. balandžio 29 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1996 m. balandžio 19 d. Komisijos vardu Franz Fischler Komisijos narys [1] OL L 148, 1968 6 28, p. 24. [2] OL L 248, 1995 10 14, p. 39. [3] OL L 78, 1996 3 28, p. 47. [4] OL L 94, 1970 4 28, p. 13. --------------------------------------------------